Il retg dals milli chaus

Da Nicolas Couchepin

Igl era in giada in reginam: ed il retg da quest reginam era uschè grond sco quai ch'il pajais era pitschen. Perquai che quest retg possedeva milli chaus. Mintga giada ch'in uffant naschiva en il reginam, al creschiva insanua in chau, orasum la detta, sin ils flancs u sut la planta dals pes.
Daditg ennà n'aveva il pover retg pli gì gnanc ina secunda paus per cultivar relaziuns cun l'exteriur, l'immens imperi che cunfinava cun ses reginam, tant cumplitgada era daventada la direcziun da ses grond corp cun tut ils chaus. La gronda part chattava ch'ins fiss bain numerus avunda uschia, e ch'i na faschess basegn d'avair memia contact cun l'exteriur.
Il retg, stanchel, aveva mintgatant veglia da clamar a l'urden ses chaus multipels: el aveva mo in sulet corp, in sulet cor, ed in sulet stumi, sapperlot! Ma ina reprimanda avess provocà flums da larmas, cun il ristg da najentar tut la glieud. Tge migrena!
Il retg ha damai decis da betg pli decider nagut. Igl aveva num da favurisar la segirtad da las pitschnas disas e l'individualissem. Per ils siemis pudev'ins far senza! E l'exteriur? I vegn ad esser baud avunda per discurrer da solidaritad cur che quels da l'exteriur han propi insatge dad offrir! pensava il retg.
Ed uschia è l'immobilitad, in di, daventada totala.
Ed il pussant Exteriur ha traguttì finalmain, per mancanza d’avertezza, quel pitschen reginam immobil e bagliaffun.

Translaziun: Dumenic Andry